Λουδοβίκος ο Τυφλός

Ο Λουδοβίκος Γ΄ ο Τυφλός (Louis III l'Aveugle, 882 – 5 Ιουνίου 928) από τον Οίκο των Μπιβινιδών ήταν βασιλιάς της Προβηγκίας (888 - 928), βασιλιάς της Ιταλίας (900 - 905) και αυτοκράτορας της Αγίας Ρωμαϊκής Αυτοκρατορίας ως Λουδοβίκος Γ΄ (901 - 905). Διάδοχος του ήταν ο Βερεγγάριος Α΄ της Ιταλίας .

Βιογραφία
Ο Λουδοβίκος ήταν γιος του Μπόζο σφετεριστή βασιλιά της Προβηγκίας και της Ερμενγάρδης των Καρολιδών, κόρης του Λουδοβίκου Β΄ των Φράγκων & των Λομβαρδών.

Στις 11 Ιανουαρίου 887, μετά το τέλος τού πατέρα του, ανέλαβε τον θρόνο της Προβηγκίας. Τον Μάιο του ίδιου έτους ταξίδευσε με την μητέρα του στην Αυλή του συγγενή της Καρόλου Γ΄ του Παχύ, όπου η Ερμενγάρδη έλαβε την αναγνώριση τού νεαρού γιου της ως βασιλιά. Ο Κάρολος Γ΄ υιοθέτησε τον Λουδοβίκο Γ΄ ως γιο του και έθεσε υπό την προστασία του τόσο αυτόν, όσο και τη μητέρα του.
Το 900 ο Λουδοβίκος Γ΄, ως εγγονός και διάδοχος του αυτοκράτορα Λουδοβίκου Β΄, κλήθηκε στην Ιταλία ενάντια στον Βερεγγάριο Α΄, που θεωρήθηκε υπεύθυνος για την εισβολή των Μαγυάρων. Λίγο αργότερα το 901, στέφθηκε αυτοκράτορας της Αγίας Ρωμαϊκής Αυτοκρατορίας από τον πάπα Βενέδικτο Δ΄. Το 905 ο Λουδοβίκος Γ΄ ξεκίνησε εισβολή στην Ιταλία, στην οποία απέτυχε και αναζήτησε καταφύγιο στην εκκλησία του Αγίου Πέτρου, συνελήφθη όμως. Στις 21 Ιουλίου 905 οδηγήθηκε σε τύφλωση για την καταπάτηση του όρκου του και αναγκάστηκε να παραιτηθεί από το στέμμα της Ιταλίας και της αυτοκρατορίας του.

Γάμος με Βυζαντινή πριγκίπισσα

To 899 ο Λουδοβίκος Γ΄ αρραβωνιάστηκε την Άννα Ευδοκία των Μακεδόνων, κόρη του Λέοντος ΣΤ΄ του Σοφού και της δεύτερης συζύγου του Ζωής Ζαούτζαινας (μεγαλύτερης, ετεροθαλούς αδελφής του Κωνσταντίνου Ζ΄ του Πορφυρογέννητου). Ένα γράμμα της εποχής που διασώθηκε από τον πατριάρχη Νικόλαο Α΄ Μυστικό, αναφέρει ότι ο Βυζαντινός αυτοκράτορας Λέων ο Σοφός -πατέρας του Κωνσταντίνου του Πορφυρογέννητου- αρραβώνιασε μια από τις κόρες του με έναν Φράγκο πρίγκιπα, εξάδελφο της Μπέρτας της Τοσκάνης, ο οποίος είχε αργότερα μια μεγάλη ατυχία.  Ο άτυχος πρίγκιπας ήταν ο Λουδοβίκος Γ΄, που η μητέρα Ερμενγάρδη της Ιταλίας ήταν πρώτη εξαδέλφη της Μπέρτας και ο οποίος τυφλώθηκε στις 21 Ιουλίου 905. Ο αρραβώνας έγινε αμέσως, μετά την πτώση της Ταορμίνας από τους Άραβες, με σκοπό να ενισχύσει το Βυζάντιο τις συμμαχίες του με τους Φράγκους, ώστε να μπορέσει να υπερασπιστεί καλύτερα τις κτήσεις του στην νότια Ιταλία.

Διαφωνίες ιστορικών για τον γάμο του

Η τύχη αυτού του αρραβώνα στάθηκε θέμα συζήτησης και διαφωνιών μεταξύ των ιστορικών για πολλούς αιώνες, ο Λουδοβίκος από τον γάμο αυτό απέκτησε έναν γιο τον Κάρολο Κωνσταντίνο που έγινε κόμης του Βιεν. Το όνομα της μητέρας του Καρόλου δεν αναφέρεται σε καμιά πηγή, ο Τσάρλς Ουίλιαμ Πρεβιτ-Όρτον (1877-1947) ήταν ο πρώτος που πρότεινε ότι η Άννα ήταν η μητέρα του κάτι που επισημοποιήθηκε από τον Χριστιάν Σεττιπάνι (γεν. το 1961). Οι πηγές που το στήριξαν στο επίσημο έγγραφο του αρραβώνα όπως και ένα επίσημο κείμενο που αναφέρει τον Κάρολο Κωνσταντίνο σαν γιο Βυζαντινής πριγκίπισσας. 
Οι αντίπαλοι της θεωρίας αυτής τονίζουν το γεγονός ότι η Άννα ήταν κόρη μιας ερωμένης που αργότερα έγινε αυτοκράτειρα, την εποχή που γεννήθηκε ο Κάρολος ήταν ο πατέρας της αυτοκράτορας και δεν αναφέρει καμιά κύρια πηγή το γεγονός. Ο Λιουτπράνδος της Κρεμόνας ο οποίος ζούσε εκείνη την εποχή στην Βυζαντινή αυλή δεν γράφει τίποτα αλλά στην πραγματικότητα ο Λιουτπράνδος ασχολήθηκε αποκλειστικά με τις αποτυχίες του Λουδοβίκου χωρίς να δίνει σημασία στους γάμους της Βυζαντινής βασιλικής οικογένειας. Ο Ρενέ Πουπαρντίν (1874 - 1927) τονίζει ότι το Κωνσταντίνος δεν είναι βαπτιστικό όνομα βασισμένος στην μαρτυρία του μοναχού του 10ου αιώνα Ρίτσερ ότι ο Κάρολος ήταν εξώγαμο από άγνωστη μητέρα γι'αυτό αποκλείστηκε από την διαδοχή αλλά ο Σεττιπάνι διαφωνεί.
Ο Χριστιάν Σεττιπάνι για να αντικρούσει τους ισχυρισμούς του Πουπαρντίν σημειώνει οτι η αναφορά του Ρίτσερ αφορούσε τον προπάππου του απο την πλευρά του πατέρα του χωρίς να κάνει καμιά αναφορά για την μητέρα του. 
Ο Λουδοβίκος πραγματοποίησε δεύτερο γάμο με την Αδελαΐδα, κόρη του Ροδόλφου Α΄ βασιλιά της Άνω Βουργουνδίας (914), με την οποία πιθανότατα απέκτησε άλλον έναν γιο:
 Ροδόλφος.

Παραπομπές

Πηγές
 
 
 
 
 
 
 

Βασιλείς της Ιταλίας
Αυτοκράτορες της Αγίας Ρωμαϊκής Αυτοκρατορίας
Δυναστεία των Καρολιδών
Οίκος των Μποζονιδών
Βασιλείς της Βουργουνδίας